Document ID: 32008R0629

KOMMISSIONENS FORORDNING (EF) Nr. 629/2008
af 2. juli 2008
om ændring af forordning (EF) nr. 1881/2006 om fastsættelse af grænseværdier for bestemte forurenende stoffer i fødevarer
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 315/93 af 8. februar 1993 om fællesskabsprocedurer for forurenende stoffer i levnedsmidler (1), særlig artikel 2, stk. 3, og
ud fra følgende betragtninger:
(1)
Ved Kommissionens forordning (EF) nr. 1881/2006 (2) fastsættes der grænseværdier for metallerne bly, cadmium og kviksølv.
(2)
For at beskytte folkesundheden må forekomsten af forurenende stoffer holdes på et niveau, som ikke er problematisk i sundhedsmæssig henseende. Grænseværdierne for bly, cadmium og kviksølv skal være sikre og så lave, som det med rimelighed er muligt på grundlag af god fremstillings-, landbrugs- og fiskeripraksis.
(3)
Ifølge nye oplysninger er god landbrugs- og fiskeripraksis ikke nok til at holde bly, cadmium og kviksølv i visse akvatiske arter og svampe på så lavt et niveau som krævet i bilaget til forordning (EF) nr. 1881/2006. Det er derfor nødvendigt at revidere de grænseværdier, der er fastsat for de pågældende forurenende stoffer, og samtidig holde beskyttelsen af forbrugernes sundhed på et højt niveau.
(4)
Der er konstateret høje niveauer af bly, cadmium og kviksølv i visse typer kosttilskud som defineret i artikel 2 i Europa-Parlamentets og Rådets direktiv 2002/46/EF af 10. juni 2002 om indbyrdes tilnærmelse af medlemsstaternes lovgivninger om kosttilskud (3), og dette er blevet meddelt via systemet for hurtig varsling om fødevarer og foder (RASFF). Det er blevet påvist, at de pågældende typer kosttilskud kan bidrage betydeligt til menneskers eksponering for bly, cadmium og kviksølv. For at beskytte folkesundheden bør der derfor fastsættes grænseværdier for bly, cadmium og kviksølv i kosttilskud. Disse grænseværdier skal være sikre og så lave, som det med rimelighed er muligt på grundlag af god fremstillingspraksis.
(5)
Cadmium ophobes naturligt i tang. Kosttilskud, der udelukkende eller hovedsageligt består af tørret tang eller af produkter, der er udvundet af tang, kan derfor indeholde større mængder cadmium end andre typer kosttilskud. For at tage hensyn hertil er det nødvendigt at fastsætte en højere grænseværdi for cadmium i kosttilskud, der udelukkende eller hovedsageligt består af tang.
(6)
Medlemsstaterne og lederne af fødevarevirksomheder bør indrømmes tid til at tilpasse sig de nye grænseværdier for kosttilskud. Anvendelsen af grænseværdierne for kosttilskud bør derfor udsættes.
(7)
Det er nødvendigt at ændre fodnote 1 i bilaget til forordning (EF) nr. 1881/2006 for at tydeliggøre, at grænseværdien for frugt ikke finder anvendelse på trænødder.
(8)
Kommissionens henstilling 2007/196/EF af 28. marts 2007 om overvågning af forekomsten af furan i fødevarer (4) og Kommissionens henstilling 2007/331/EF af 3. maj 2007 om overvågning af acrylamidindholdet i fødevarer (5) indeholder nye anbefalinger vedrørende overvågning. Det er derfor nødvendigt at fuldstændiggøre bestemmelserne om overvågning og indberetning i forordning (EF) nr. 1881/2006 med en henvisning til de pågældende nye henstillinger. Overvågningen af polycykliske aromatiske hydrocarboner som fastsat i Kommissionens henstilling 2005/108/EF (6) er afsluttet. Derfor kan henvisningen til den pågældende henstilling vedrørende overvågning udgå.
(9)
Forordning (EF) nr. 1881/2006 bør derfor ændres i overensstemmelse hermed.
(10)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
Forordning (EF) nr. 1881/2006 ændres således:
1)
Artikel 9, stk. 3, affattes således:
»3. Medlemsstaterne bør meddele Kommissionen resultaterne for aflatoxiner, dioxiner, dioxinlignende PCB'er og ikke-dioxinlignende PCB'er, jf. Kommissionens beslutning 2006/504/EF (7) og Kommissionens henstilling 2006/794/EF (8). Medlemsstaterne bør meddele EFSA resultaterne for acrylamid og furan, jf. Kommissionens henstilling 2007/196/EF (9) og Kommissionens henstilling 2007/331/EF (10).
2)
Bilaget ændres som anført i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Grænseværdierne, der er fastsat i bilagets punkt 3.1.18, 3.2.19, 3.2.20 og 3.3.3, anvendes fra den 1. juli 2009. De finder ikke anvendelse på produkter, der er bragt lovligt i omsætning inden den 1. juli 2009. Bevisbyrden med hensyn til, hvornår produkterne er blevet bragt i omsætning, bæres af fødevarevirksomhedens leder.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. juli 2008.

Labels: 1
17
20
0
3